
ACTA 


COMMENTARIUM OFFICIALE 


ACTA PIL PP. X 


LITTERAE APOSTOLICAE. 


I. 


PRIVILEGIA ATQUE INDULGENTIA IN FORMA IUBILAEI PRO INAUGURATIONE 
CRYPTAE S, BENEDICTI IN CATHEDRALI CASINENSIS ARCHICOENOBIIT TEMPLO 
FELICITER RESTITUTAE, 


PIUS PP. X. 


Ad perpetuam rei memoriam. — Archicoenobium Casinense, splen- 
didum christianae fidei monumentum Italiaeque decus singulare, quid 
Christi religio possit, luculentissime testatur. Intra felicis Campaniae 
fines in monte, Benedicti occidentalium monachorum legiferi Patriarchae 
sanclimonia cohonestato, vertente sexto reparatae salutis saeculo con- 
ditum, gravissimis temporibus quasi Ecclesiae columen, Fideique propu- 
gnaculum apparuit. Etenim monasterium illud dum barbarorum incursus, 
civililum rerum eversio, discordiae intestinae, tumultus, caedes, cruen- 
taque bella, non solum I[taliae, sed Europae universae regiones funditus 
vastarent, asylum pacis, tutumque perfugium, religioni non minus quam 
bonis artibus praebuit. Hic a piis monachis quasi per manus transmissa 
inter tenebras longe lateque ingruentes, veteris sapientiae fax populis 
illuxit, hic servata est divinae non minus quam humanae legis verenda 
sanctitas, teterrima illa tempestate, qua per vim atque iniuriam omnia 
miscebantur. Quid Italia, quid civilis Europa Casinensibus monachis 
debeat, edocet magistra vitae ac nuntia veritatis historia; ex qua pariter 


comperimus per longam annorum seriem, Monasterii Casinensis fastos 
Romanae Ecclesiae historiae magnam esse partem; ipsiusque Coenobii 

tres alumnos ad sacerdotii apicem e claustro evectos, inter decessores 
Nostros, Stephani IX, Victoris Iil et Gelasii Il nominibus, recenseri. 
Celeberrimum hoc Archicoenobium iure meritoque maximo in honore 
habuerunt Pontifices Romani, quibus Abbatiae status iugiter cordi fuit, 
quique a priscis temporibus ad nostram usque aetatem tum publicis 
gravibusque documentis, tum concessionum et privilegiorum copia, suum 
erga Benedictum Patrem obsequium devotionemque amplissime testati 
sunt. Hos inter meminisse iuvat Alexandrum II, Urbanum V, Leonem X, 
Clementem XI, Benedictos XIII et XIV, ipsumque Nostrum immediate 
decessorem Leonem Papam XIII, qui anno mpccc.Lxxx, labente saeculo 
decimo quarto a nativitate divi Benedicti, cum ob temporum vicissitu- 
dines ad Archicoenobium Casinense se sistere nequiret, sanctae Roma- 
nae Ecclesiae cardinalem Pitra suum a latere Legatum illuc misit, qui 
in sollemnibus festis personam Summi Pontificis gereret. Itaque ex 
auspicato contingit ut Nobis quoque, supremum in terris apostolatum 
divinitus obtinentibus, nune propitia detur occasio, erga perinsigne ipsum 
Archicoenobium voluntatem Nostram studiumque significandi. Siquidem 
non sine magna animi Nostri laetitia felicem nuntium aecepimus die vi 
proximi mensis maii publico christiani populi cultui, in Archicoenobii 
Casinensis templo Archiabbatiae illius cathedrali, denuo patefactum iri 
splendidum hypogaeum in quo S. Benedicti monachorum Patriarchae, 
et germanae eius sororis Scholasticae mortales exuviae gloriosam resur- 
rectionem exspectant. Cum insignis ille Sanctorum memoria locus tem- 
porum et magis hominum iniuria inornatus exstaret, atque aedis supe- 
rioris magnificentiae impar esset, Bonifacius Krug Casinensis abbas, 
recens vita functus, animos addente Aloisio Tosti abbate, doctissimo 
viro, fide singulari fretus et Benedictino ausu spirituque ductus, eiusdem 
hypogaei instaurandi immane opus aggressus est. Idem voluit ut ad 
sepulchrum Patris ornandum, filii eius adlaborarent, et scholae artis 
Beuronensium monachorum opus commisit. Quin etiam menti illius 
illuxit salubris quaedam sub Benedictini Ordinis auspiciis christianae 
artis innovatio, ac sicuti abdita intra Benedictina claustra, immutata 
supererat sacra Gregoriani cantus melodia, optima concentuum eccle- 
siasticae Lyturgiae maiestati respondentium magistra, ita speravit fore 
ut e Casinensi Archicoenobio, nova prodiret humanarum artium con- 
ceptio, quae mendacis artis nomine admissas a templis Dei profanas 
tiones defenderet, exemploque operum ostenderet qua ratione pictura, 
sculptura et reliquae ornamentales artes, una simul cum musice sacrae 
Lyturgiae valido auxilio esse queant. Id sane propositum mirifico ilbo 
christianae artis opere spectavit, exitusque exspectationi respondit, quum 

absolutum modum hypogaeum pretioso marmorum atque auri gemma- 
rumque ornamento excultum, non modo intuentium admirationem in 
se, convertat atque eruditorum virorum cultorumque liberalium artium 
laudes ac plausum sibi conciliet, sed etiam prodat luculenter novam 
purae artis conceptionem catholici cultus decori esse apprime consenta- 
neam. Verum haec Cryptae Benedictinae instauratio in aliam utilitatem 
prospere ac faciliter cessit evasit, nimirum in adeo conspicuam et sol- 
lemnem erga Benedictum Patrem illiusque religiosum Ordinem amoris 
obsequiique significationem. quae communem longe spem superaret. 
Corrogata enim undique stipe, ingentes sumptus tanto operi necessarios 
omnis conditionis ac coetus cives suppeditarunt, et in sancti loci for- 
nicibus, musivo opere depicta, tum Nostrum, tum Nostri decessoris, 
tum potentium duorum Imperatorum, et Regum, regalium Principum, 
8. R. E. Cardinalium, Episcoporum, atque antiqua nobilitate illustrium 
familiarum, simulgque praecipuarum Benedictini Ordinis Abbatiarum 
stemmata, unanimem hanc nobilis studii devotionisque concordiam lucu- 
lenter testantur, ac perenne erunt apud posteros tanti amoris tantaeque 
pietatis monumentum. Nunc vero ad exitum adductis operibus, cum 
sicuti refert ad Nos dilectus filius Gregorius Diamare Archicoenobii 
Casinensis Ordinarius Abbas, sacrosanctum hypogaeum sollemnibus 
publicisque festis die vi adventantis mensis maii sit inaugurandum, 
quumque sacris huiusmodi Jaetitiis plurimi ex Abbatiis totius Orbis 
terrarum Ordinis S. Benedicti abbates adfuturos se _ significaverint, 
placet Nobis faustitatem eventus, universaeque Benedictinae familiae 
iucunditatem praecipuo pontificiae benevolentiae pignore cumulare. 
Volumus siquidem memoriam auspicialium harum celebritatum perennem 
reddere, et spiritualia beneficia, quibus Romani Pontifices Nostri deces- 
sores Casinensem Cryptam ditarunt, publico eodemque sollemni docu- 
mento confirmare atque amplificare. Et primo impensis precibus obse- 
cramus bonorum omnium auctorem Deum, ut Ordinem Benedectinum 
de religione humanisque artibus et civili cultu optime meritum propi- 
tius fortunet, atque uberioribus iugiter bonis adaugeat: pariterque uni- 
versis ipsius familiae Monachis, adolescentibus in Ordinis Abbatiis insti- 
tuendis, nec non omnibus qui in Ordinem ipsum beneficia contulerint, 
totique dioecesi Casinensi, divina munera adprecantes, peramanter bene- 
dicimus. Praeterea coelestes thesauros quos fidelibus diribendos Altis- 
simus Nobis concredidit, ultro libenterque reserantes, Gregorianum Pri- 
vilegium quo pollet superenunciatae Cryptae altare maius divis Bene- 
di¢to et Scholasticae dicatum, apostolica auctoritate Nostra, per prae- 
sentes ita in perpetuum confirmamus, ut Missae quae ibidem quovis 

die pro defunctis rite celebrantur, animabus pro quibus litatae fuerint 
perinde suffragentur, ac si forent peractae ad perinsigne illud altare 
quod Romae est ad S. Gregorii in Monte Coelio. Pari etiam auctoritate 
alia duo altaria eiusdem Cryptae, alterum S. Mauro Abbati, et alterum 
S. Placido Martyri dicatum, apostolico perpetuo privilegio, ita praesen- 
tium tenore, decoramus, ut quandocumque sacerdos aliquis saecularis, 
seu de superiorum suorum: licentia, regularis, ad alterutrum ex illis 
Missam celebret, pro anima cuiusque fidelis, quae Deo in caritate con- 
iuncta, ab hac vita migraverit, anima ipsa, suffragantibus Domini nostri 
lesu Christi, B. Mariae Virg., Sanctorumque o'unium meritis, a Purga- 
torii poenis, si ita Deo placuerit, liberetur. Ad haec privilegium quo iam 
pollent tum altare maius templi cathedralis, tum altare item maius 
superenunciatae Cryptae, cuius privilegii vi, in ipsis altaribus Missa 
votiva S. Benedicti bis quavis hebdomada, etiam festis ritus duplicis 
maioris, celebrari potest, ad reliqua duo altaria Cryptae eiusdem exten- 
dimus. Privilegium autem memoratae Missae votivae in omnibus qua- 
tuor praefatis altaribus, perpetuum in modum ita producimus, ut valeat 
pro omnibus anni diebus, et pro festis quoque cuiuscumque ritus sol- 
lemnissimis dumtaxat festivitatibus exclusis, sicuti iam nonnullis San- 
ctuariis concessum est. Insuper omnibus et singulis fidelibus ex utroque 
sexu, qui singulis annis die vI mensis maii, a medietate diei praecedentis 
ad occasum usque solis illius diei, admissorum confessione sacramen- 
tali expiati, ac coelestibus epulis refecti Cryptam supradictam S. Bene- 
dicti visitent, ibique pro christianorum principum concordia, haeresum 
exstirpationé, peccatorum conversione ac S. Matris Ecclesiae exaltatione 
pias ad Deum preces effundant, plenariam omnium peccatorum indul- 
gentiam ac remissionem, qua ipsis liceat, si malint, functorum vita labes 
poenasque expiare, misericorditer in Domino similiter perpetuo conce- 
dimus et largimur. Tandem ut festa auspicialia hoc anno habenda, ube- 
riori cum spirituali christiani populi emolumento recolantur, sollemnem 
in forma Iubilaei indulgentiam indicimus a fidelibus universis lucran- 
dam, qui intra spatium quod intercedit a die vi mensis maii ad solidam 
usque octavam diem sequentis mensis iunii, hoc dumtaxat vertente 
anno, Casinensis templi Cryptam visitent, ac rite iniuncta pietatis opera 
praestent; ideoque opportunas omnes facultates sollemnis Iubilaei occa- 
sione concedi solitas Confessariis ad hoc ab Ordinario Abbate nomi- 
nandis tribuimus; idque volumus fiat absque praeiudicio indulgentiarum 
et privilegiorum quibus cathedrale Casinense templum ditatum est. 
Porro haec concedimus, mandamus, edicimus, decernentes praesentes 
Literas firmas, validas, atque efficaces, semper exstare ac permanere, 


4 


Acta Pii PP. X. 117 


suosque plenos atque integros effectus sortiri atque obtinere, ipsiusque 
Casinensis Archicoenobii ecclesiae, nune et in posterum plenissime suf- 
fragari; sieque rite iudicandum esse ac definiendum, irritumque et inane 
fieri, si secus super his a quovis, auctoritate qualibet, scienter sive 
ignoranter attentari contigerit. Non obstantibus contrariis quibus- 
cumque. 

Datum Romae apud S. Petrum, sub annulo Piscatoris, die x februa- 
rii Mpcccexi, Pontificatus Nostri anno decimo. 


R. Carp. Merry DEL VAL, 
L. 4 S. a Secretis Status. 


II. 


ADPROBATIO IN PERPETUUM CONSTITUTIONUM CONGREGATIONIS CANONICORUM 
REGULARIUM IMMACULATAE CONCEPTIONIS. 


PIUS PP. X. 


Ad perpetuam rei memoriam. — Salutare maxime ac frugiferum 
consilium illud est quod ecclesiastici viri sacrum in terris ministerium 
gerentes, in unum coéuntes, vires consocient, ac iuxta divini Magistri 
consilia, ut propriae sanctificationi plenius consulere, commissumque 
munus efficacius implere queant, communis vitae rationem inire studeant. 
Quot enim uberes in Domini agrum fructus e vita communi semper 
manaverint, edocent Ecclesiae annales veteresque Patres et Doctores, 
qui communitates clericorum verbis amplissimis, unanimi consensione 
concelebrarunt. Decessores etiam Nostri Pontifices Romani has commu- 
nis vitae societates commendarunt, sacerdotesque certis sub regulis con- 
viventes, quos inter etiam illos, quibus postea a Canonicis Regularibus 
titulus fuit, luculentis laudis praeconiis iugiter prosequuti sunt. Memo- 
rare placet Urbanum II, Innocentium II, Benedictum XII, Honorium II, 
Eugenium IV, Sixtum IV, Paulum II, Pium IV, sanctum Pium V et 
Urbanum VIII Nostros praedecessores, qui Litteris suis etiam sub 
plumbo datis huiusmodi institutiones probarunt, sacerdotesque vitam 
communem in regularibus societatibus agentes ceteris in exemplum 
apostolicae vitae proponere non dubitarunt. Hi sacerdotes secundum 
regulam Apostolorum viventes, hi profecto sunt, ut Eugenii PP. IV verbis 
utamur, « qui sanctorum Patrum vitam probabilem imitantur et Apo- 
« stolorum instituta instinctu Spiritus Sancti renovant, qui ad exemplum 


118 Acta Apostolicae Sedis. - Commentarium Officiale. 


« illorum credentium convenerunt in unum, quibus erat cor unum et 
« anima una, qui Pastoribus suis iuxta ecclesiasticas et apostolicas tra- 
« ditiones obedirunt ». Nos ipsi auspicata occasione sacerdotalis nostri 
lubilaei die tv mensis augusti anno mcmvi, datis ad catholicum clerum 
Litteris, sacerdotes universos etiam atque etiam hortati sumus ut ad 
exemplum nascentis Ecclesiae sanctam hance communis vitae institutio- 
nem, bonorum omnium spiritualium altricem, colerent, inirent. Id sane 
commendabile Nobis videbatur ad mutuam opem in adversis parandam, 
ad nominis et munerum integritatem tuendam, multoque magis ad 
facultatem doctrinae sacrae excolendam, in primisque ad sanctum voca- 
tionis propositum impensiore cura retinendum atque ad animarum pro- 
vehendas rationes, consiliis viribusque collatis. Quin imo in illis Litteris 
votum exprimentes « ut in hance ipsam aetatem, congruenter quidem 
« locis et muniis, tale aliquid revocari posset, ex hoc addebamus, pristi- 
« nos etiam fructus in gaudium Ecclesiae recte esse sperandos ». Etenim 
praesenti tam gravi tempestate, qua tot tantaque mala videt lugetque 
catholicus orbis, et qua christiani nominis osores tam asperum Eccle- 
siae Dei bellum indixerunt, ex eo consolationem haurimus et in spem 
melioris aevi adducimur, quod spiritus unionis precumque communio 
effundatur super domum David, et super habitatores Ierusalem: quod 
non minor sit in propugnatoribus catholici nominis recte factorum laus, 
quam in oppugnatoribus nequitia operum; quod demum ubi Ecclesiae 
matri filii perduelles et impii afflictionis et moeroris causam dent, non 
desint filii amantes et studiosi, qui ei consolationem afferant et repara- 
tionem. Hos inter amantes studiososque filios, quorum virtutum flore 
bonorumque operum laude recreamur, omni procul dubio adnumeran- 
dos arbitramur Canonicos Regulares Immaculatae Conceptionis, qui 
quinquaginta circiter ab annis, vitae communis societate inita, in suam 
aliorumque sanctificationem apostolico studio alacriter contendunt. Apud 
cathedrale templum dioecesis sancti Claudii in Gallia huius societatis 
fundamenta posita sunt anno mpcccLXxvi atque ibi prima Instituti domus 
est condita. Sed brevi, Sacrorum Antistitibus pio opere suffragantibus, 
ipsius Instituti Canonicorum Regularium Immaculatae Conceptionis plu- 
res in universa Gallia domus erectae fuerunt. Hac etiam in Urbe, catho- 
lici orbis centro, in ipso vertice Ianiculi princeps Congregationis domus 
surrexit, illiusque alumni iam Europae fines praetergressi, in Canaden- 
sibus et Peruviae longinquis regionibus assiduam apostolicis laboribus 
dant operam. Romani Pontifices Nostri decessores societatem non minus 
meritis claram, quam praesentis aevi necessitatibus respondentem, apo- 
stolica auctoritate probarunt. Etenim Pius PP. IX rec. me., per decre- 

tum Congregationis Episcoporum et Regularium negotiis cognoscendis 
praepositae die vill mensis aprilis anno MpcccLxxvi obsignatum, hance 
Regularium Canonicorum Congregationem peculiari praeconio laudavit. 
Leo autem XIII cla. me. antecessor Noster, per decretum ab eadem 
Congregatione die x1r mensis martii anno mMpcccLxxxvir datum, idem 
institutum, ab Antistitibus totius Galliae summopere commendatum, ad 
formam sacrorum Canonum et apostolicarum Constitutionum benigne 
approbare et confirmare dignatus est. Nos ipsi praeterea, ut peculiare 
benevolentis animi pignus tam frugiferae Congregationi exhiberemus, 
per decretum similiter Congregationis Episcoporum et Regularium die x 
mensis octobris anno mpccccviur editum, Constitutiones Canonicorum 
Regularium Immaculatae Conceptionis ad septennium probavimus. Huius 
namque Instituti, quod tam celeriter visum est in uberem atque utilem 
segetem adolescere, religiosi alumni, sub divi Augustini regula commu- 
nem vitam agentes, tribus simplicibus paupertatis, obedientiae et casti- 
tatis votis adstricti, omnibus nominibus proprias ac praecipuas volun- 
tatis pontificiae significationes merentur. Siquidem apostolica consilia 
sectantes iidem alumni religiosam et umbratilem vitam cum pastoralibus 
officiis sociare, divinamque rerum intimam commentationem actuoso 
praedicationis et bonorum operum apostolatu cumulare student, neque, 
ut animas Christo lucrentur, silentia claustri cum magnarum urbium 
strepitu interrumpere dubitant. Procul a saeculi insidiis, religiosa sacri 
ministerii exercitatione perfectaque emissorum votorum observantia ad 
propriam sanctificationem incumbunt, simul autem sub immediata epi- 
scoporum potestate animarum curam assumentes, quaesitam sibi san- 
ctimoniam in utilitatem ac spirituale emolumentum fidelium in paroeciis 
sibi concreditas impendunt. Jiaque hi religiosi viri, vitam pastoralem 
cum religiosa laudabiliter iungentes, exemplo suo aperte demonstrant 
alteram vivendi rationem alteri non officere, immo alteram vicissim ab 
altera posse opportunis in adiunctis atque in consentaneis institutis 
excoli et firmari. Ad haec iidem solertes Dominicae vineae operarii quot 
et quantis in Ecclesiam meritis commendentur, ex eo facile coniici potest 
quod illos passim episcopi ad proprias dioeceses incolendas arcessant. 
Ipsi enim in conspectu habent quo studio atque industria iidem Regu- 
lares Canonici ad bonam semitam errantes revocare, inscios fidei myste- 
ria docere, pueris christianae catechesis rudimenta tradere contendant. 
Validum quoque episcopis auxilium singularesque dioecesibus utilita- 
tes ipsi Canonici in seminariis praebent, ubi iuvenes in sortem Do- 
mini vocatos ad virtutem non minus quam ad humanas litteras infor- 
mant. Tandem omnibus aedificationi sunt atque exemplo salutari, sive 


| 
| pity 


120 Acta Apostolicae Sedis. - Commentarium Officiale. 


pietatis, fidei et caritatis opera ab iisdem patrata perpendantur, sive 
religio inspiciatur, qua intra claustra societatis regulas et communis 
vitae officia ii servent ac tuentur. Nunc autem cum perspecti Nobis 
exploratique sint fructus uberrimi, quos ex hac communis vitae ratione 
memorata Canonicorum Regularium Congregatio in Ecclesiae bonum 
et christiani populi salutem percipit, placet Nobis iteratum idemque 
praecipuum ipsi Congregationi pontificiae voluntatis testimonium exhi- 
bere et sapientes illius constitutiones iam a Nobis, ut supra diximus, 
ad seplennium probatas, etiam antequam ipsum praefinitum temporis 
spatium effluxerit, supremae sanctionis apostolicae robore perpetuum 
in modum confirmare. Quae cum ita sint, auditis et suffragantibus 
VV. FF. NN. S. R. E. Cardinalibus Congregationi negotiis Religiosorum 
praepositis, Motu proprio atque ex certa scientia et matura delibera- 
tione Nostris, deque apostolicae Nostrae potestatis plenitudine, prae- 
sentium vi, Constitutiones Canonicorum Regularium Immaculatae Con- 
ceptionis latino sermone exaratas, prouti continentur in exemplari typis 
impresso, quod in tabulario tertiae Sectionis Secretariae Nostrae Status 
a Brevibus Apostolicis asservari iussimus, in perpetuum approbamus 
et sancimus. Porro obsecramur bonorum omnium auctorem et largito- 
rem Deum ut Congregationem ipsam propitius fortunet, adeo ut potiora 
in dies suscipiat incrementa, suaque optima exempla in universum ter- 
rarum orbem possit effundere. Haec largimur, edicimus, decernentes 
praesentes Nostras Litteras firmas, validas atque efficaces semper exstare 
et permanere, suosque plenos atque integros effectus sortiri atque obti- 
nere, ipsique Canonicorum Regularium Immaculatae Conceptionis Con- 
gregationi perpetuo plenissime suffragari, sicque rite iudicandum esse 
ac definiendum, irritumque et inane fieri, si secus quidquam super his 
a quovis, auctoritate qualibet, scienter sive ignoranter attentari conti- 
gerit. Non obstantibus contrariis quibuscumque. 

Datum Romae apud S. Petrum, sub annulo Piscatoris, die x1 fe- 
bruarii Memxi, Pontificatus Nostri anno decimo. 


R. Carp. Merry Dew Vat, 
L. + S. a Secretis Status. 


— 

III. 


CONCEDUNTUR IN HONOREM SANCTISSIMAE EUCHARISTIAE QUAEDAM INDUL- 
GENTIAE PLENARIAE AD DECENNIUM IN ECCLESIIS ORDINIS MINORUM IN 
HISPANIA LUCRANDAE. 


PIUS PP. X. 

Ad perpetuam rei memoriam. — Beati Petri principis Apostolorum 
Cathedram divinitus obtinentibus, Nobis nihil megisx cordi est quam 
ea provehere, quae ad amplificandum chrisliani populi obsequium 
studiumque erga divini Amoris Mysterium, opportuna magis atque 
idonea videantur. Iamvero cum hodiernus Vicarius generalis familiae 
Hispaniae Ordinis Fratrum Minorum Nos enixis precibus flagitet, ut 
nonnullas de thesauro Ecclesiae indulgentias largiri dignemur, quo magis 
magisque augeatur in Hispania devotio erga sanctissimum Eucharistiae 
Sacramentum, cultusque populi promoveatur in beatum Paschalem 
Baylon, quem rec. me. Leo PP. XIII decessor Noster peculiarem coe- 
tuum Eucharisticorum Patronum constituit, Nos votis his annuendum 
propensa quidem voluntate existimamus. Quae cum ita sint, auditis 
VV. FF. NN.S. R. E. Cardinalibus Inquisitoribus generalibus, de Omni- 
potentis Dei misericordia, ac BB. Petri et Pauli App. eius auctoritate 
confisi, omnibus et singulis fidelibus ex utroque sexu, qui admissorum 
sacramentali exomologesi rite expiati, atque Angelorum epulis recreati, 
singulis annis, quavis in ecclesia sive publico sacello Ordinis Minorum 
in Hispania exsistente, sanctissimum Eucharistiae Sacramentum publicae 
venerationi propositum adoraverint, ibique diebus festis divi Paschalis 
Baylon et die decimoseptimo cuiuslibet mensis a medietate diei praece- 
dentis ad occasum solis dierum ipsorum, pro christianorum principum 
concordia, haeresuin exstirpatione, peccatorum conversione ac sanctae 
Matris Ecclesiae exaltatione pias ad Deum preces effuderint, quo ex his 
die id egerint, plenariam omnium peccatorum suorum indulgentiam et 
remissionem, quam etiam animabus christifidelium quae Deo in caritate 
coniunctae ab hac luce migraverint, per modum suffragii applicare pos- 
sint, concedimus et largimur. Contrariis non obstantibus quibuscumque. 
Praesentibus ad decennium dumtaxat valituris. 

Datum Romae apud S. Petrum, sub annulo Piscatoris, die vit ia- 
nuarii Mcmxi, Pontificatus Nostri anno decimo. 


Pro R. Carp. Merry pet VAL, a Secretis Status, 


LS. 


F. Tedeschini, a Brevibus Apostolicis. 


|| 

SUPREMA §. CONGREGATIO 8. OFFICI 


(Secrio DE INDULGENTIIS) 


1. 
DECRETUM | 


DE QUALITATE MISSAE AD INDULGENTIAM ALTARIS PRIVILEGIATI LUCRANDAM. 


Augescentibus in diem concessionibus sive localibus sive persona- 
libus altaris, quod vocant, privilegiati, nee non Missarum cum privi- 
legio ex parte fidelium petitionibus, ne facilis neglectus conditionis, sub 
poena nullitatis in praesens requisitae, legendi, cum liceat, Missam de 
Requie aut adiiciendi ad Missam de feria vel vigilia Orationem defun- 
ctorum propriam, in grave purgantium animarum detrimentum vergat, 
supremae huic sacrae Congregationi sancti Officii, cui res universa de 
Indulgentiis demandata est, pluribus ex locis oblatae sunt preces pro 
eiusmodi conditionis relaxatione. Quibus mature perpensis, Emi ac Rimi 
DD. Cardinales Inquisitores generales, in plenario conventu habito 
feria IV die 19 februarii anni 1913, supplicandum Sanctissimo censue- 
runt, ut sequens Decretum pro universa Ecclesia adprobare, ac de ple- 
nitudine Suae potestatis firmum ratumque habere dignaretur: « Ad Alta- 
«ris privilegiati, quod vocant, Indulgentiam lucrandam, non amplius in 
« posterum sub poena nullitatis requiri, Missam de requie aut de feria vel 
« vigilia cum Oratione defuncti propria celebrari; id tamen laudabiliter 
« fieri, cum licet ac decet, pietatis gratia erga defunctum ». 

Et sequenti feria V, die 20 eiusdem mensis, sanctissimus Dominus 
noster Dominus Pius divina providentia Papa X, in solita audientia 
R. P. D. Adsessori supremae huius sacrae Congregationis impertita, 
benigne annuere dignatus est iuxta Emorum Patrum suffragia. Con- 
trariis quibuscumque non obstantibus. 


M. Carp. RAMPOLLA. 


L. S. 
+ D. Archiep. Seleucien., Ads. S. 0. 


/ 

IL. 
DECRETUM 


SEU DECLARATIO CIRCA FORMULAM ORATIONIS « OBSECRO TE », POST MISSAM 
RECITANDAE. 


Ad supremam S. Officii Congregationem dubium delatum est, an 
favores spirituales concessi per Decretum eiusdem S. Congregationis 
die 29 augusti 1912 recitantibus post Missae sacrificium piam oratio- 
nem Obsecro te, dulcissime Domine Iesu Christe, integri permaneant, si, 
prout legitur quibusdam in editionibus iam vulgatis, ita eadem oratio 
amplificata proferatur: « ... Mors tua sit mihi vita indeficiens, Crua tua 
« sit mihi gloria sempiterna ... ». 

Et Eminentissimi ac Reverendissimi Domini Cardinales Inquisito- 
res generales, in plenario coetu, feria IV die 26 februarii 1913 habito, 
dixerunt: Affirmative. 

Sequenti vero feria V, die 27, eodem mense eodemque anno, Ssmus 
D. N. D. Pius divina providentia Papa X, in solita audientia R. P. 
D. Adsessori sancti Officii impertita, sententiam Emorum Patrum, 
suprema Sua auctoritate confirmavit. Contrariis quibuseumque non 
obstantibus. 


M. Carp. RAMPOLLA. 


L. S. 


+ D. Archiep. Seleucien., Ads. S. 0. 

S. CONGREGATIO CONSISTORIALIS 


MONITUM. 


Cum in aliquibus Seminariis agatur de mittendis Romam aliquot 
alumnorum manipulis ut vice totius Seminarii partem cum ceteris pere- 
grinis habeant in solemniis saecularibus de Ecclesiae pace, beatissimus 
Pater, etsi filiorum coronam in spem Ecclesiae adolescentium magna cum 
laetitia conspiceret, sciens tamen hoe fieri non posse sine aliquo detri- 
mento spiritualis illius recollectionis quae tam magni momenti est in 
clericorum institutione, hortatur omnes ut hoe consilium deponant, 
potiusque apud se in fervore spiritus pro Ecclesia enixe Deo preces 
effundant. Ipse vero alumnos omnes praesentes habens benedictione 
apostolica confirmat amantissime. 

Datum Romae ex Secretaria S. Congregationis Consistorialis, die 
30 martii 1913. 

+ C. Carp. De Lat, Episcopus Sabinensis, 
Secretarius. 


S. CONGREGATIO RITUUM 


LAURETANA. 


DE MISSIS VOTIVIS B. MARIAE VIRGINIS EX PRIVILEGIO RECITANDIS. 


Quum in sancta capella almae Domus B. Mariae Virginis et in 
altari Ssmae Annunciationis, Basilicae Lauretanae, ex apostolico pri- 
vilegio celebrari queant Missae votivae ipsius Deiparae Virginis, iuxta 
temporis qualitatem, singulis per annum diebus, exceptis quibusdam in 
apposito elencho adnotatis, a sacrorum Rituum Congregatione nuper 
expostulatum fuit: 

I. Utrum infra octavas festorum atque in ipsis festis B. Mariae 
Virginis, etsi de eis sola commemoratio vel nulla commemoratio in Offi- 
ciis classicis fiat, praefatae Missae, iam concessae, debeant esse votivae 
an potius festivae, de festis vel octavis, et quidem cum Gloria et Credo? 


ihe 

II. An in vigiliis, saltem commemoratis, festorum eiusdem beatae 
Mariae Virginis, enunciatae Missae debeant esse de vigilia, sine Gloria 
et Credo, cum orationibus iuxta rubricas et decreta? 

Et sacra eadem Congregatio, ad relationem subscripti Secretarii, 
audito Commissionis Liturgicae suffragio, propositis quaestionibus ita 
rescribendum censuit: 

Ad I. Negative ad primam partem et affirmative ad secundam, iuxta 
alia decreta ac decretum generale n. 3922 De Missis votivis 30 iunii 1896, 
ad V. n. 1 et 2. 

Ad Il. Affirmative. 

Atque ita rescripsit, die 17 maii 1912. 


Fr. S. Carp. MarTINeLLI, Praefectus. 
L. S. 
+ Petrus La Fontaine, Ep. Charistien., Secretarius. 


SACRA ROMANA ROTA 


I. 
SORANA. 


PRAEBENDAE CANONICALIS ET PAROECIALIS. 


Pio Papa X feliciter regnante, Pontificatus Dominationis suae anno 
decimo, die 1 februarii 1913, RR. PP. DD. Fridericus Cattani, Antonius 
Perathoner, Iosephus Alberti, Ponens, Auditores de turno in causa Sorana 
- Praebendae Canonicalis et Paroecialis, inter Rinos canonicos appel- 
lantes, Franciscum Rua, Antonium Proia, Seraphinum Cecchinelli, Anto- 
nium Lucchetti, Laurentium Liberatore, repraesentatos per legitimum advo- 
catum Vincentium Sacconi, et Rimum archipresbyterum Bernardum Fraioli, 
repraesentatum per legitimwm advocatum Angelum @ Alessandri, sequentem 
tulerunt definitivam sententiam. 


In oppido « Fontana Liri », Soranae dioeceseos, exstat ecclesia col- 
legiata S. Stephano protomartyri dicata, quae fuit et adhuc est ecclesia 
massae communis. De eius primaeva fundatione nihil scitur, cum actus 
originalis disperierit; sed ex novis Statutis, anno 1789 adprobatis, patet 

eam constare archipresbytero, curam animarum gerente, et quatuor cano- 
nicis, quibus onus incumbit illum coadiuvandi. Non aderat cuique prae- 
benda separata; sed exsistebant duae massae, quarum altera communis, 
altera capellarum nuncupatur. Massa communis dividebatur in sex partes, 
quarum duae archipresbytero, reliquae ceteris canonicis cedebant; massa 
vero capellarum viritim distribuebatur. 

Post Concordatum initum inter S. Sedem et gubernium Neapoli- 
tanum (anno 1818) duo novi canonici creati sunt, qui primitus honorarii, 
postea vere et proprie participantes evaserunt per decretum Rmi Andreae 
Lucibello episcopi Soranensis, sub die 11 decembris 1830 editum. Hic 
praeclarus vir persensit damnum, quod obventurum erat canonicis iat 
exsistentibus ob aliorum duorum electionem, et hine specialibus facul- 
tatibus a S. Sede munitus statuit ut « senza farsi novita alcuna nella 
« solita quota, che si percepisce dall’arciprete », onera Missarum a cano- 
nicis sustinenda minuerentur, et augerentur stipendia Missarum, quae 
adventiciae dicuntur. 

Infaustis legibus a gubernio Italico annis 1866 et 1867 editis, ecclesia 
collegiata Fontanae Liris commune subiit fatum: seu bona eius a Statu 
suppressa et demanio devoluta fuerunt, relicta archipresbytero et suis 
successoribus congrua portione, et canonicis tune temporis tantum exsi- 
stentibus, minime vero successoribus, « un asSegnamento annuo corri- 
« spondente alla rendita netta della dotazione ordinaria ». 

Attamen canonici existimantes portionem a gubernio assignatam 
parocho, pinguiorem esse prae illa qua parochus fruebatur ante prae- 
fatarum legum civilium promulgationem, anno 1880 causam moverunt, 
et « dopo un lungo scrivere pro e contra da ambe le parti, si addivenne 
« finalmente ad una determinazione e ricognizione reciproca delle quote, 
« merce un lavoro accurato e coscenzioso del rimpianto Sig. canonico 
« penitenziere D. Giuseppe Senese, proposto e delegato in S. Visita da 
« Mons. Ignazio Persico O. C., vescovo di Sora, Aquino e Pontecorvo, e 
« poscia cardinale di S. R. C., lavoro accettato volentieri dalle parti 
« contendenti ». 

Ast, hac non obstante conventione a partibus acceptata et subsi- 
gnata, eadem exarsit quaestio nostris diebus inter Rhum D. Bernardum 
Fraioli, munere parochi nunc perfungentem, et Rmhos canonicos: quae 
quaestio a Rma Curia Sorana prius soluta, hodie, canonicis appellan- 
tibus, iterum resolvenda venit ad H. S. O. sub hisce concordatis dubiis: 

J]. An et quae portio praebendae parochialis Fontanae Liris de iure 
spectet ad canonicos appellantes Franciscum Rea, Antonium Proia, Sera- 
phinum Cecchinelli, Antonium Lucchetti, Lauretum Liberatore in casu? 

II. An subsidium pro expensis cultus a gubernio assignatum, a 
Capitulo per suum procuratorem, aut potius a parocho debeat admini- 
strari in casu ? 

Antequam meritum causae attingatur, quaestio praeiudicialis est 
resolvenda: seu inspiciatur oportet quo iure canonici appellantes sistant 
in iudicio, et utrum sententia appellata canonicos omnes, uno canonico 
Francisco Rea excepto, iure, an iniuria ab agendo repulerit: contendit 
enim ipsos nullum habere titulum iuridice sufficientem ad actionem in 
parochum Fraioli intentandam. Ad quam quaestionem praeiudicialem 
resolvendam, necesse est ut sedulo perpendantur documenta, quibus 
actores respectivum canonicatum assecuti sunt. 

Itaque constat imprimis Rhum Franciscum Rea vere et proprie 
canonicum participantem fuisse: quod etiam pars adversa ultro admittit. 
Dicitur participantem fuisse, nam diem supremum obiit die 18 decem- 
bris praeteriti anni 1912. Quare tota quaestio respicit tantum canonicos 
Antonium Proia, Seraphinum Cecchinelli, Lauretum Liberatore, et Anto- 
nium Lucchetti. De hisce igitur agendum est, et quidem seorsim, utpote 
quia per acta diversa, non solum numero sed et forma, canonicatum 


obtinuerunt. 

[amvero quod attinet ad Rihum Antonium Lucchetti, hic successit 
in locum Dii Francisci Proia anno 1901 defuncti, qui fuit certe cano- 
nicus participans. Tribus post annis ab huius morte, scilicet anno 1904, 
Antonius Lucchetti a S. Sede petiit collationem beneficii vacantis, quam 
mense februario eiusdem anni provisione simplicis signaturae obtinuit. 
En verba collationis: « Canonicatus Collegiatae oppidi Fontanae Liris per 
« obitum extra Curiam de februario 1901 vacans, cuius collatio Sedi 
« apostolicae hac vice reservata exstitit, et cuius fructus nulli sunt, pro 
« Antonio Lucchettipresbytero, oriundo, annos 30 in cura animarum exer- 
« citio versato, et ab Ordinario commendato. Cum decreti solius signa- 
« tura etc. ». Hac igitur provisione obtenta, nulla videtur adesse legitima 
dubitandi ratio de natura canonicatus, quem Rmus dominus Lucchetti 
obtinuit, et de eiusdem iure standi in iudicio, qua verus et proprius 
canonicus. [pse-enim succedit directe et immediate in locum canonici 
participantis, siquidem petiit collationem a Dataria Apostolica, idest a 
legitimo collatore, et hance legitima forma obtinuit. Obiicitur quidem 
quaedam phrasis,,quae invenitur sive in litteris quibus praefati canoni- 
catus collatio imploratur, sive in decreto collationis: orator enim petit 
beneficium cuius fructus nulli sunt, et tale beneficium ei conceditur. 
Quin imo in concessione haec clausula habetur: « Quatenus tamen dicti 
“ canonicatus fructus nulli sint, ut praefertur, et non alias, alioquin prae- 

« sens gratia praefato oratori minime suffragetur ». Ex quibus patronus 
Rev. Archipresbyteri conatur deducere dominum Antonium Lucchetti 
non esse canonicum participantem, sed tantum habere ius ad adventicia, 
utpote quia, ipse ait, beneficium, quod dominus Lucchetti obtinuit, decla- 
ratur sine fructibus, ideoque eum haud posse habere ius ad fructus forte 
adventuros percipiendos. 

Ad hane conclusionem devenit etiam sententia Curiae Soranae, nam 
in ipsa legitur: « Lucchetti D. Antonio ha nella sua bolla consacrata e 
« ripetuta la clausola che non debba avere frutti di rendita ». Attamen 
conclusioni sive Curiae Soranae, sive patroni Reverendi Archipresby- 
teri contradicit imprimis stilus Datariae Apostolicae. Sane iuxta prae- 
fatum stilum, quando per simplicem signaturam confertur beneficium, 
cui hie et nune nulli fructus sunt, certum est non excludi fructus bene- 
ficii, qui in posterum acquiri aut recuperari possint, et quidem quin 
beneficiatus cogatur novam petitionem producere, aut Bullas obtinere. 
Secus foret dicendum, si beneficium conferatur cum fructibus actualiter 
iam exsistentibus: quo casu simplex signatura, qua beneficium confertur, 
nullam vim haberet. Iamvero dominus Lucchetti canonicatum obtinuit 
per signaturam Datariae Apostolicae tum cum reipsa, attentis praefatis 
eversivis legibus, nulli fructus beneficii exstabant. Nil igitur impedit 
quominus ipse hodie eos, si forte sint exstituri, percipere valeat. Con- 
cludendum est igitur Rihus dominus Lucchetti inter canonicos partici- 
pantes esse recensendum, ideoque ius habere standi in iudicio. 

Relate vero ad canonicos Antonium Proia et Seraphinum Cecchi- 
nelli, certum apparet eos minime esse participantes, sed tantum hono- 
rarios, etsi nonnulla habeant onera et officia, et nonnullos fructus adven- 
ticios percipiant. 

Sane ambo in actibus nominationis honorarii explicite appellantur. 
In Bullae verba: « Te in veram, realem, actualem et personalem dicti 
« canonicatus honorarii possessionem nomine nostro admittat, ac recipi 
« faciat »: ita in Bulla pro domino Antonio Proia. Eadem vero verba 
habentur in Bulla pro Seraphino Cecchinelli. In his igitur Bullis non alius 
fit sermo, nisi de canonicatu honorario. Nemo vero non scit « nomine cano- 
« nicorum honorariorum venire, iuxta receptos mores, eos qui assumuntur 
« quidem in fratres, et ad honorem tantum, citra quodlibet ad vacantem 
« praebendam ius ». Cfr. Lombardi, Inst. lur. Can. Priv., vol. U, p. 399. 
Et Sebastianelli, citatis nonnullis resolutionibus S. C. Concilii, concludit: 
« Ex his patet canonicos honoris causa nuncupatos nil aliud consequi, 
« nisi usum vestium et stallum in choro, et in hoe distingui a canonicis 
« titularibus ae supranumerariis, quod nullam obtineant praebendam, 

« nee ad eam habendam ullum ius consequantur ». Cfr. Prael. Jur. Can., 
vol. IIL, p. 240, n. 240. Item Wernz, Jus decret., tom. II, p. 2, p. 579, n. 776. 

Quamvis vero hodie passim assumantur in canonicos honorarios 
clerici doctrina ac meritis insignes, qui non solum ecclesiae, in qua 
recepti sunt, nullimode inserviunt, sed etiam alibi habitualiter degunt; 
tamen dantur quoque canonici honorarii, qui et moventur in loco ubi 
exsistit ecclesia in qua fuerunt in fratres recepti, et qui ipsi ecclesiae 
inserviendi officium habent, iuxta pacta in eorum receptione ab episcopo 
statuta: id quod ex necessitate haud raro factum est et fieri solet, nam, 
ut animadvertit De Herdt, « cum canonici per praebendarum succes- 
« sionem ad paucitatem redacti fuerint, atque ex iis tum alii senio con- 
« fecti, tum alii infirmitate laborantes, tum alii legitime impediti, officio 
« divino assistere non valerent: episcopi per creationem canonicorum 
« honorariorum providere debuerunt, ut officium divinum, et praecipue 
« functiones pontificales decenter ac digne celebrare possent ». Cfr. Pra- 
xis Capit., pag. 99, § 2, n. If. Item Santi: « Mutatis, ait, cirecumstantiis, et 
« praesertim ob diminutas praebendas canonicales, factum est ut ad 
« augendum divinum cultum, et ad decorandum episcopi senatum, in 
« multis Capitulis instituerentur canonici honorarii ». Cfr. Prael. Lur. 
Can., |. III, tit. VIII, n. 14. Et haee quidem fuit praecipua ratio cur 
dni Antonius Proia et Seraphinus Cecchinelli ad canonicatus honorem 
vocati fuerunt. Re quidem vera, in eorum Bullis nominationis haec 
leguntur: « Cum itaque propter praesentium egestatem temporum nihil 
«nos magis diligamus, quam decorem domus Dei, illumque omnibus, 
« quibus per Nos licet rationibus promovere studeamus, etc. ». 

Neque obstat conceptui canonici honorarii quod nonnulla onera 
ipsi ab episcopo in actu nominationis imponantur. Hine De Herdt, sup. 
cit., ait: « Canonici honorarii non tenentur ad assistentiam, neque ad 
« hebdomadam, nisi talis sit consuetudo, vel haee conditio in eorum 
« receptione imposita fuerit ». Cfr. 1. ¢., p. 102, n. VI ubi etiam allegatur 
resol. S. C. C. anni 1747. Item non obstat conceptui canonici honorarii 
quominus assignenlur huic aliquales proventus: hi enim proventus non 
statuuntur ad beneficium constituendum, sed potius grati animi aut 
compensationis causa. Quare nonnullis in locis, ex. gr. in Borussia, 
canonici honorarii percipiunt quaamdam pensionem a gubernio. Cf. Santi, 
l. e., pag. 130. Itaque certum est canonicos honorarios non habere 
ius ad distributiones aliaque emolumenta; ad haec tamen admitti pos- 
sunt, si in eorum receptione de hoc cautum fuerit. Cfr. De Herdt, |. c., 
cum Scarfantonio et Bouix ab ipso citatis; neque ideo canonicus hono- 
rarius cessat esse talis. Verum patronus Canonicorum appellantium 

obiicit hos duos Canonicos honorarios succedere in locum duorum cano- 
nicorum, qui primitus honorarii, evaserunt postea participantes ex decreto 
episcopi Andreae Lucibello anni 1830, et hinc ratione primaevae institu- 
tionis retinere primaevum titulum ac iura. Sed respondetur necessarium 
esse antea demonstrare episcopum Sirolli in nominatione canonicorum 
Proia et Cecchinelli voluisse providere illis duobus canonicatibus ab 
episcopo Lucibello institutis: quod patronus Canonicorum neque probat, 
neque probare potest. E contrario, ex tenore Bullarum evidenter constat 
Episcopum eos nominasse modo explicito canonicos honorarios, et ad 
solam adventiciorum participationem admisisse. Neque obstat quod eius 
antecessor duos canonicos honorarios tunc exstantes ad participationem 
massae communis admiserit: quod enim effecit episcopus Lucibello, 
episcopus Sirolli eius successor facere non tenebatur iuxta regulam XI 
in 6: « Omnis res per quascumque causas nascitur, per easdem dissol- 
« vitur ». Stat ergo altera conclusio, scilicet dios Antonium Proia et Sera- 
phinum Cecchinelli esse canonicos honorarios tantum, ideoque nullum 
ius eis competere standi in iudicio. 

Tandem quod attinet ad dium Lauretum Liberatore, quamvis prima 
fronte et ipse canonicus honorarius videatur, tamen contrarium satis 
superque evinci potest, seu etiam ipsum inter canonicos participantes 
esse recensendum. Sane Episcopus hac nominatione vult conferre bene- 
ficium vacans. En Bullae verba: « Cum in insigni collegiata et parochiali 
« ecclesia S. Stephani protomartyris canonicatum statutarium, qui per 
« obitum ultimi detentoris Rev. dii Aemilii Grossi, qui die 23 dec. 1904 
«diem clausit supremum, vacaverit et in praesens vacet, providere veli- 
« mus, ete. ». Ubi Episcopus non solum appellat hune canonicatum sta- 
tutarium, sed etiam loquitur de vero et reali beneficio. Praeterea Epi- 
scopus vult et mandat omnibus et singulis ut « Te (Liberatore) in 
« canonicum supradictae parochialis ecclesiae recipiant; tradant, ac de 
« redditibus universis faciant integre et plenarie responderi ». In Bullis 
nominationis duorum canonicorum honorariorum Episcopus loquitur 
tantum de redditibus adventiciis, non autem de universis. Insuper dum 
in praefatis Bullis cavetur censuris contra eos qui Episcopi voluntati 
forte obsistant: in praesenti Bulla Episcopus loquitur « de detentore ». 
En verba: « Et ita in veram, realem ac corporalem possessionem im- 
« mitti volumus, amoto exinde quolibet alio detentore, ac emisso 
« prius, etc. ». Agitur ergo hic de vero et proprio beneficio, quod alter 
detinere potuisset, non de mera dignitate et honore. Sed contra obiici 
potest: si Episcopus voluit conferre verum beneficium, cur nam non 
observavit leges collationis? Constat enim ex actis Episcopum contulisse 

praedictum canonicatum plures post annos a morte dii Aemilii Grossi. 
Concedi potest Episcopum non observasse leges collationis iuxta cap. 2, 
De concess. Praeb.: tamen, praetermisso quod Episcopus legitimam 
causam habere potuerit differendi collationem, error hodie sanatus fuit 
per regulam triennalis possessionis iuxta Regulam Cancell. 36°". Neque 
praeterea obiici potest quod antecessor Dii Liberatore fuerit canonicus 
honorarius, ideoque etiam difium Liberatore ut canonicus honorarius 
habendus sit: siquidem contradicit aperte actus authenticus, seu Bulla 
collationis, ubi explicite sermo est non de canonicatu honorario, sed de 
statutario. Insuper obstat tenor Bullae, prout superius dictum est. Liquet 
igitur dium Lauretum Liberatore canonicatum obtinuisse non honora- 
rium, sed statutarium, ideo massae communis participantem esse, ac 
ius habere agendi iudicio. 


Quaestione praeiudiciali absoluta, nunc peragendum foret de causae 
merito, seu respondendum esset dubiis propositis. At RR. PP. DD. ani- 
madverterunt quominus detur solutio priori dubio obstare voluntatem 
supremi legislatoris. Voluit enim Summus Pontifex ut hae causae, quae 
frequentissime occurrunt ob promulgationem legum civilium eversiva- 
rum, iuxta peculiares normas resolverentur, et ad hoc speciales facul- 
tates dedit S. Congregationi Concilii: quae Congregatio edidit hac de 
ratione speciale decretum, missum ad omnes episcopos. In hoe decreto, 
quod incipit Ad dirimendas, sub art. V haec leguntur: « An et quomodo 
«qui post praetensam suppressionem Capitulo collegiatae vel clero 
« receptitiae per litteras episcopales cooptentur, participare debeant de 
« reditibus, qui vitalitiae pensionis titulo singulis praeexsistentibus Capi- 
« tularibus vel participantibus a fisco persolverentur »: et responsio est: 
« Generaliter loquendo, negative: sed inspiciendos casus particulares ». 
Item ad art. seq. « An et quomodo parochus de Capituli vel cleri gremio, 
« qui bona massae communis accepit a fisco sub titulo congruae paro- 
« chialis teneatur eadem bona in massam iterum immittere », ita respon- 
detur: « Generatim loquendo, affirmative ; in practica tamen exsecutione 
« curet episcopus rem componere: secus recurrat ad S. Congregatio- 
« nem ». Ex quibus responsionibus satis ostenditur non solum nullam 
dari certam regulam ad talium quaestionum solutionem, sed e contrario 
monemur ut casus particulares inspiciantur, el pro eorum solutione 
recurratur ad S. Congregationem Concilii. Quae autem sint criteria huius 
sacri Ordinis ad dirimendas in singularibus casibus has quaestiones, nos 
prorsus ignoramus, et hince praesens causa pro prioris dubii solutione, 
ad praefatam S. Congregationem ex integro remittenda est. 


4 


Acta Apostolicae Sedis. - Commentarium Officiale. 


Ad alterum dubium quod attinet, res in comperto est favore Dii 
archipresbyteri Bernardi Fraioli, seu ad ipsum spectare administrationem 
subsidii, quod ipse accipit a gubernio pro cultus expensis, utpote quia 
a S. Congregatione Concilii facultatem obtinuit ea bona administrandi. 
En verba: « Sacra Congregatio Concilii Tridentini interpres, auctoritate 
« Ssmi Dii nostri Pii Papae X, attenta attestatione episcopi Sorani, beni- 
« gne tribuit eidem facultates iuxta petita, hodiernis perdurantibus adiun- 
« clis ». Episcopus vero dictam facultatem concessit his verbis: « Attentis 
« facultatibus Nobis benigne concessis, orator gaudeat impetratis, perdu- 
« rantibus ut supra. Datum Sorae in episcopali Curia, die 5 iulii 1907 ». 


Hisce igitur in iure et in facto sedulo perpensis Christi nomine 
invocato, pro tribunali sedentes et solum Deum prae oculis habentes, 
Nos infrascripti Auditores de turno propositis dubiis respondemus: 

Ad quaestionem praeiudicialem, proposito dubio: « An Canonict 
appellantes I'ranciscus Rea, Antonius Proia, Seraphinus Cecchinelli, Anto- 
nius Lucchetti, Lauretus Liberatore sint massae communis participantes, 
praetermisso canonico Rea nuper defuncto, respondemus: Affirmative 
quoad Antonium Lucchetti, et Lauretum Liberatore: Negative vero ad 
Antonium Proia et Seraphinum Cecchinelli. Ad 1°" dubium responde- 
mus hoc ex integro a sacra Congregatione Concilii esse resolvendum; 
ad 2°" respondemus affirmative favore parochi, seu ad ipsum spectare 
exclusive administrationem subsidii, quod a gubernio pro expensis cultus 
praestatur. [ta dicimus, declaramus, et sententiamus, decernentes expensas 
iudiciales esse inter partes compensandas. 

Ita pronuntiamus, mandantes Ordinariis locorum et ministris tri- 
bunalium ad quos spectat, ut exsecutioni mandent hance nostram defi- 
nitivam sententiam et adversus reluctantes procedant ad normam sacro- 
rum Canonum et praesertim cap. 3, sess. XXV, De Reform., Cone. Trid. 
iis adhibitis exsecutivis et coércitivis mediis quae magis efficacia et 
opportuna, pro rerum adiunctis, exstitura sint. 

Romae, in sede Tribunalis S. R. Rotae, die 19 februarii 1913. 


Fridericus Cattani. 
Antonius Perathoner. 
Iosephus Alberti, Ponens. 


Sac. Tancredes Tani, Notarius. 

I. 
BONAEREN. 


PRIVATIONIS. 


Pio Papa X feliciter regnante, Pontificatus Dominationis suae anno 
decimo, die 8 februarii 1913, RR. PP. DD. Franciscus Heiner, Ponens, 
Toannes Prior et Aloisius Sincero, Auditores de turno in causa Bonaéren. 
— Privationis, inter actorem sac. Hectorem Dito, repraesentatum per legi- 
timum procuratorem Christophorum Astorri, advocatum, adversus Revmum 
Capitulum Bonaérense, repraesentatum per legitimum procuratorem sac. 
Nazarenum Patrizi, advocatum, sequentem tulerunt definitivam sententiam. 


Sacerdos Hector Dito, ex Cassanensi dioecesi, qui a S. Congrega- 
tione Concilii licentiam absentiae a sua dioecesi ad quinquennium obti- 
nuerat, anno 1909 secunda vice receptus est inter capellanos chorales 
seu mansionarios ecclesiae cathedralis Bonaérensis (Buenos-Ayres), 
quorum munus est, capitulares adiuvandi, cum horae canonicae et 
Missa conventualis celebrantur. Quia vero capellani chorales, Missam 
diebus dominicis et festivis celebrantes in aliis ecclesiis vel religiosis 
institutis ad maiorem eleemosynam recuperandam, suo officio satisfa- 
cere, uti oportet, non poterant, Capitulum huic abusui remedium volens 
afferre, unanimiter statuil, ut in posterum haud amplius nominarentur 
pro munere capellani choralis nisi illi sacerdotes qui se obligarent ad 
Missam diebus dominicis et festivis in ecclesia cathedrali celebrandam, 
et ut actualibus capellanis optio daretur vel celebrandi Missam in 
ecclesia cathedrali, congrua statuta eleemosyna, vel suo muneri capel- 
lani choralis renuntiandi. Sacerdos Dito, qui simul erat capellanus col- 
legii et ecclesiae Immaculatae, petiit et obtinuit a Capitulo tempus 
congruum ad deliberandum. Quum vero iste sacerdos, non obstante 
iterata interpellatione Capituli, utrumque munus perrexerit, Capitulum 
tandem declaravit, eum de facto et de iure muneri suo capellani cho- 
ralis renuntiasse, quia ex libera sua voluntate maluerit remanere capel- 
lanus collegii et ecclesiae Immaculatae. Sed ab hac decisione seu decla- 
ratione Capituli sac. Dito ad S. Sedem recurrebat petens, ut in beneficium 
capellaniae in ecclesia cathedrali Bonaérensi restitueretur. Commissione 
Ssmi haec causa decidenda commissa est H. S. C. in prima instantia. 
Decursu tamen processus apparuit, in casu non agi de vero beneficio 
ecclesiastico, ideoque petilionem actoris, qui de privatione beneficii con- 

questus est, laborasse forte vitio quod dicitur obreptitium. Quare iam 
ante prolationem sententiae ad cautelam sanatio Commissionis ponti- 
ficiae petita et obtenta est. Causa ipsa decernenda est sub dubio con- 
cordato: An constet de illegitima remotione sacerdotis Dito ab Officio 
capellani choralis in casu. 


Praeprimis adnotandum est, in casu non agi de remotione, sed de 
alternativa seu optione data et imposita omnibus actualibus mansio- 
nariis inter capellaniam choralem cum onere celebrandi Missam diebus 
dominicis et festis, habito stipendio, et capellaniam aliam, qua extra 
ecclesiam cathedralem gaudebant. Quare verum et proprium punctum 
quaestionis est in impositione novi oneris, numque id legitime a Capitulo 
cathedrali fuerit factum, non vero in remotione ab officio. Verum quamvis 
RR. DD. Auditores causam velint expendere sub respectu remotionis, 
negandum tamen omnino est, constare de huius illegitimitate in casu. 


Quoad factum, haec praemittenda sunt: Capellanias chorales, de 
quibus controvertitur, ex fundatione vere quidem esse beneficia. In 
Bulla erectionis enim ecclesiae metropolitanae Bonaérensis de die 
5 martii 1863 inter alia habetur haec definitio: « Capitulum huius 
« novae metropolitanae ecclesiae de Buenos-Aires uti antea constabat 
« ex quingue dignitatibus, quattuor canonicis et mansionariis... Volumus 
«autem omnes dignitates, canonicos et mansionarios huius Capituli 
metropolitani, qui actu exsistunt, retinere possessionem eorumdem 

« beneficiorum ...». De numero autem mansionariorum in hae Bulla 
nihil determinatum erat. Id enim factum est nonnisi anno 1867 a primo 
archiepiscopo, illustrissimo Mariano [osepho de Escalada, qui in suo 
decreto exsecutionis Bullae erectionis statuit: « Erigimus decem man- 
« sionarios seu capellanos chori, qui erunt beneficia ecclesiastica colla- 
« tiva, sicut antea fuerat statutum, qui tenentur quotidie assistere choro 
« mane et vespere... Dignitates, canonici, mansionarii, et alia officia sic 
« erecta, fruentur redditibus eis assignatis in Lege expensarum gubernii 
civilis (vulgo, Bilancio preventivo), qui habebuntur ut reditus eccle- 
« siastici ». Dotatio tamen horum decem capellanorum, quae constitue- 
batur exsigua summa extracta a quantitate in lege expensarum Reipu- 
blicae assignata servitio capellaniarum archidioeceseos, duravit tantum 
usque ad annum 1894. Hoc enim anno in ipsa lege expensarum Reipu- 
blicae addita est quidem summa pro capellanis chori, aucta postea a 
Capitulo, sed nonnisi pro duobus capellanis chori. Ita factum est, ut ab 
illo anno alii octo capellani nec de iure nec de facto reputati sint bene- 
ficiati, sed solum meri officiales seu inservientes. Et de facto duo tantum 

ex decem capellanis nunc exsistentibus acceperunt canonicam collationem 
e manibus Praelati, qui eis tale beneficium contulit tamquam titulum 
ordinationis. Ad hoe praeteriri nequit explicatio illa a Capitulo exhibita, 
ab archiepiscopo uti vera declarata nec impugnata ab actore, quae sic 
sonat: « Oportet prae oculis habere, quod apud nos beneficium eccle- 
« siasticum collativum reputari solet necessario titulus ordinationis. 
« Afferri possent innumera documenta publica in hune sensum redacta. 
« Ceterum indubium est, nullum dari casum, in quo capellaniae cho- 
« rales huius metropolitanae ecclesiae cathedralis, quae ab archiepiscopo 
« Bullae erectionis ecclesiae exsecutore declaratae sunt beneficia eccle- 
« siastica collativa, canonice collatae sint a Praelato sacerdotibus iam 
« ordinatis (et a fortiori sacerdotibus adventitiis), toties datae sunt 
« absque interventu Praelati, nec tamquam ecciesiasticum beneficium, 
« sed ut simplex officium precarium et ad nutum ». Sacerdotem Dito 
non esse unum ex illis duobus capellanis beneficiatis est factum indu- 
bitatum, sed numeratur inter alios octo, quorum nemo accepit colla- 
tionem canonicam, immo neque ullam scripto datam nominationem. 
In iure igitur constat, sacerdotem Dito non fuisse verum et pro- 
prium beneficiatum, quod sponte sequitur ex eo, quod, uti in praemissis 
demonstratum est, capellania ab eo possessa non fuerit beneficium in 
sensu iuris canonici. Agitur proinde de mero officio quod sacerdoti Dito 
a Capitulo ad tempus indefinitum collatum est. Argumentum firmissi- 
mum pro hac decisione hoc est, mansionarios istos octo, in quos 
sac. Dito, non provideri de beneficio seu officio per canonicam colla- 
tionem, quod est conditio essentialis iuxta regulam iuris 1 in 6°. Porro 
idem confirmatur tum ex eo quod Capitulum pollet facultate eosdem 
admittendi provisorie et ad experimentum per mensem (Const. Cap. 
approb. 16 Tun. 1902, art. 90), tum ex eo quod recurrens sacerdos ipse, 
ad tempus tantum facultatem habebat commorandi in dioecesi Bonaéren. 
Idem tandem probat iam supra memorata observantia univoca ab initio 
erectionis ecclesiae metropolitanae Bonaéren., uti testatur Ordinarius 
suo chirographo relationi Capituli apposito. Observantia autem univoca 
et pacifica, ut docet De Luca (De benef., disc. 1, n. 18, 39; disc. 19, n. 11; 
disc. 27, n. 17), secure interpretatur Indulta et Constitutiones apostolicas. 
Nec revelat id quod opposuit patronus sacerdotis Dito: haee bene- 
ficia, quae ex Bulla erectionis collativa erant, fieri non potuisse amo- 
vibilia, seu manualia per Constitutiones capitulares, quae vim et aucto- 
ritatem ab ipsa Bulla fundationis desumunt, et quam per consequens 
abrogare non possunt. Nam quamvis beneficia saecularia praesumantur 
esse perpetua, quia perpetuitas est qualitas propria beneficii saecularis 

iuxta I. de Const., in 6°, tamen nihil obstat quominus etiam saecularia 
quaedam beneficia ad nutum revocabilia instituantur, immo per spe- 
ciale statutum seu consuetudinem ad tempus etiam concedantur, uti 
docent canonistae cum Gare. p. lL, n. 71, 72, 73. Item non valet argu- 
mentatio, quam patronus sacerdotis Dito desumit ex nomine beneficii 
ecclesiastici his mansionariatibus tributo. Notum est enim in iure bene- 
ficia quoque manualia, etsi non sint beneficia proprie dicta, in quibusdam 
tamen casibus sub nomine beneficii venire, uti docet Pichler cum aliis 
canonistis. Pari modo minime cogens est obiecto eius, conciliari non 
posse perpetuitatem beneficio essentialem cum amovibilitate ad nutum. 
Perpetuitas enim quae beneficio essentialis omnino est, illa est, quam 
obiectivam vocant doctores; perpetuitas vero subiectiva, seu ratione 
beneficiatorum, essentialis est in beneficiis proprie dictis seu titularibus, 
non autem in beneficiis manualibus, quae tamen et ipsa sub nomine 
beneficii veniunt. Neque efficacius est argumentum ductum a pacifica 
possessione per tres annos protracta in beneficio a sacerdote Dito 
obtento. Haec regula 36 Cancellariae apostolicae de possessione trien- 
nali non potest invocari in casu, quia in illa regula agitur de beneficio 
titulari, nec haec possessio certe non potest mutare naturam beneficii 
de manuali in titulare. 

Ex dictis vero corruit illud quoque argumentum, quod a collatione 
mansionariafuum ut tituli Ordinationis desumitur. Haec beneficia esse 
debere perpetua plane concedendum est. Verum argumentum ipsum 
concludit a contrario, ceteros mansionariatus perpetua beneficia non 
esse. Ad eamdem conclusionem RR. PP. DD. Auditores deveniunt, si 
controversia sub alio respectu consideretur, nempe sub adspectu novi 
oneris seu novae obligationis impositae beneficio contra iuris disposi- 
tiones, quae sub canone continentur: « Ut ecclesiastica beneficia sine 
diminutione conferantur » (Decret. Greg. IX, 1. Ill, tit. 12). Nam bene- 
ficium, de quo quaeritur, non est beneficium vere et proprie, seu bene- 
ficium titulare, sed beneficium improprie dictum seu manuale, quare 
tale beneficium obtinentes sunt amovibiles ad nutum et removeri pos- 
sunt iuxta doctrinam communem auctorum, si habeatur causa iusta et 
proportionata, et simul absit malitia vel odium et famae amoti consu- 
latur. Ex hoc quaestio unica quae manet dirimenda haec est: An adfuit 
in casu iusta et proportionata causa ad sacerdotem Dito ab officio 
capellani choralis removendum? Sed et ad hance quaestionem affirma- 
tive est respondendum. 

Nulla potest esse quaestio de malitia vel odio Capituli adversus 
actorem, vel de amissione famae ipsius ob remotionem peractam. Regu- 

lam generalem Capitulum applicavit aeque omnibus capellanis chora- 
libus officium sine beneficio gaudentibus. Iamvero regula illa praefe- 
rendi pro munere mansionarii sacerdotes qui sese obligarunt ad Sacrum 
celebrandum in ecclesia cathedrali diebus dominicis et festivis, in se 
inspecta, iusta est, et praevalet etiam in aliis ecclesiis, ubi semper 
capellani illi praeferebantur pro servitio diurno, qui in diebus dominicis 
et festivis servitium in iisdem ecclesiis praestare poterant. Munus erat 
Capitulo curare adimpletionem onerum a mansionariis assumptorum, 
inter quae illud assistendi choro quotidie. Scribit vero Capitulum: « Ex 
« tali cumulatione onerum eveniebat, ut illi mansionarii abessent e 
« choro praecise illis diebus in quibus quam maxime eorum praesentia 
« opus erat. Unus ex finibus quos sibi proposuit in optione disiunctiva 
« imponenda erat: ut securius provideret hisce diebus assistentiae capel- 
« lanorum choralium ». Incompatibilitas utriusque officii verosimilis est, 
et posita attestatione Capituli et Ordinarii, praesumenda est donec 
contrarium probetur. Actor contrarium probare non conatur. [psi tamen 
incumbit onus probandi non adfuisse causam iustam (Pignatelli, con- 
sult. 143, n. 34, 35, tom. 9). Celebratio Missae in ecclesia cathedrali 
diebus dominicis et festivis erat quidem novum onus sed novo oneri 
respondebat stipendium congruum. Fortasse sacerdoti Dito hoc stipen- 
dium visum est insufficiens pro novo onere, sed tune potuisset instare 
penes Capitulum ut augeretur. Ceterum Capitulum etiam curare debebat, 
ut sufficiens numerus Missarum celebraretur in ecclesia cathedrali diebus 
dominicis et festivis, ipsique visum est, haud alio meliori modo, habita 
praesertim ratione prudentis et oeconomicae administrationis, huic 
necessitati provideri posse, quam per impositionem huius oneris man- 
sionariis, qui quotidie choro interesse debebant. 

Ad ultimum patronus sacerdotis Dito argumentatur quoque ex 
contractibus synallogmaticis. Verum ut supra demonstratum est, dato 
et non concesso quod agatur de vero contractu qui naturam pactionis 
mere privatae induat, iste contractus ad nutum Capituli absque ulla 
causae et iuris observantia rescindibilis erat. Optio igitur concessa 
resolvitur quoad substantiam ad resolutionem contractus, novamque 
pactionem novis cum conditionibus; quare omnia legitima prorsus sunt. 

Hisce igitur omnibus tum in facto tum in iure consideratis in 
proposito dubio: An constet de illegitima remotione sacerdotis Dito ab 
officio capellani choralis in casu; Nos infrascripti Auditores de Turno, 
Christi nomine invocato, pro tribunali sedentes et solum Deum prae 
oculis habentes, decernimus, declaramus et sententiamus: Negative, seu 
sacerdotem Dito non illegitime remotum fuisse a suo officio, statuentes 

praeterea, sacerdotem Dito damnandum esse in omnibus expensis et 
honorariis advocati adversae partis, quia eius actio nullo fundamento 
nitebatur, proindeque temeraria fuit. 

Ita pronunciamus, mandantes Ordinariis locorum et ministris tri- 
bunalium ad quos spectat, ut exsecutioni mandent hanc nostram defi- 
nitivam sententiam, et adversus reluctantes procedant ad normam 
ss. canonum, et praesertim cap. 3, sess. XXV, de reform., Concilii Tri- 
dentini, iis adhibitis exsecutivis et coércitivis mediis, quae magis effi- 
cacia et opportuna pro rerum adiunctis extitura sunt. 

Romae, in sede S. Tribunalis, die 8 februarii 1913. 


Franciscus Heiner, Ponens. 
Ioannes Prior. 


Aloisius Sincero. 
T. Tani, Notarius. 


SIGNATURA APOSTOLICA 


PISCIEN. 
RESTITUTIONIS IN INTEGRUM ET IURIUM. 


Inter r. d. Eugenium Barontini, parochum ecclesiae S. Marci Plebis ad 
Nebulam, actorem, repraesentatum per legitimum procuratorem Ange- 
lum D’ Alessandri, advocatum ; et r. d. loannem Paponi, praepositum 
ecclesiae S. Petri de Montecatino, conventum. 


In Etruria prope oppidum Montiscatini, hodie balneorum fama 
celeberrimi, et Montis Summani, secus fluvium Nebulae, a priscis tem- 
poribus exstat ecclesia, antehac S. Petro Apostolo dicata. Prima enim 
huius mentio occurrit in quodam iudicato Ultiani Notarii, cuius textum 
refert L. A. Muratori, a. 716, in quo appellatur « Basilica S. Petri, locus 
«“ubi dicitur Neure ,,, cuius presbyter Vitalianus in quadam contro- 
« versia de finibus regundis inter episcopum Lucanum et Pistoriensem, 
« iuramento testatur “ quod ipsae ecclesiae S. Andreae cum baptisterio 
« suo, et sancti Hierusalem, a tempore Romanorum usque et modo, 
semper sub iure ecclesiae S. Petri fuerunt, quamobrem eae adiudicatae 
sunt episcopo Lucano ,, ». 

Prope hanc perantiquam ecclesiam, in finitimo colle extollitur oppi- 
dum Montiscatini, quod anno 1017 videtur fuisse simplex villa, sed 
temporis progressione coepil augeri; muris deinde, vallo et castris cir- 
cumseptum, maiorem in dies existimationem acquisivit. Ex hae propin- 
quitate factum videtur, ecclesiam S. Petri ad Nebulam, vulgo appellari 
promiscue coepisse de Montecatino; atque etiam in aliquot documentis, 
quae officialia dici possent, nomen eidem adscitum proximi oppidi. Sic, 
anno 1368: « Plebs S. Petri ad Nebulam, dicta de Montecatino », et « Plebs 
S. Petri ad Nebulam, alias de Montecatino ». Etsi vero tunc, nempe 
anno 1368, eo in oppido alia iam exstaret ecclesia S. Michaéli archan- 
gelo dicata, in qua residere aliquando consuevisset plebanus ecclesiae 
ad Nebulam; nihilominus nomen Plebis 8. Petri ad Nebulam proculdubio 
semper ad eamdem ecclesiam hodie S. Marco al Nievole referebatur atque 
spectabat, ita ut haec alterius paroecia matrix recognosceretur. Ex docu- 
mentis enim satis liquet, usque ad annum fortassis 1017, unicam et 
veram plebeianam ecclesiam, scilicet paroeciam matricem, in toto terri- 
torio subiecto hodiedum parochis contendentibus exstitisse ecclesiam 
illam S. Petri a Nebula nuncupatam, propter suum in valle et fluvio 
Nebulae situm. 

Verumtamen processu temporis res in alium statum ita apparent 
immutatae, ut facile colligi possit, paroecialem administrationem eccle- 
siae matricis S. Petri Apostoli ad Nebulae flumen, ad ecclesiam intra 
Montemcatinum transiisse, atque rectorem antiquissimae ecclesiae paroe- 
cialis et matricis 8. Petri Apostoli ad Nebulam, probabilius non proprio 
marte, sed circumstantiarum et temporum necessitate adstrictum, pro- 
prioque Ordinario sanciente, vel saltem non refragante, eamdem suam 
paroeciam in Montiscatini ecclesia fixisse. 

Inde ecclesiae Montiscatini parochialis matricitate praeditae honor 
cum redditibus accessit; pristina porro ecclesia S. Petri ad Nebulam, 
capite diminuta et filialis effecta, cum honore parochialitatis proventus 
quoque amisit. 

Cui quidem miserae ecclesiae conditioni Ordinaria auctoritas con- 
sulere cupiens atque loci necessitatibus, anno 1782 episcopus Pisciensis, 
tune temporis Franciscus Vinéenti, decretum edidit, cuius vi humilis ac 
pauper ecclesia ad Nebulam, tune a S. Marco nuncupata, quae filialis, 
subdita ecclesiae paroeciali Montiscatini cum quadam per plebanum 
amovibilem animarum cura exercenda remanserat, revera ad dignitatem 
ac naturam ecclesiae paroecialis redintegrata atque erecta fuit. Clare 
enim in decreto edicit Episcopus: « Tenore praesentium (nempe decreti 
« dispositionibus) et omni alio meliori modo et forma nobis de iure et 

« praesertim a sacrosancto Concilio Tridentino tributis, decernimus et 
« declaramus, totam spiritualem administrationem animarum ecclesiae 
« parochialis S. Marci evangelistae Plebis Nebulae instaurandam fore, et 
« esse ad meliorem formam noviter reducendam. Ideoque unum presbyte- 
rum seu parochum in ea creandum, qui sit deinceps inamovibilis et 
perpetuus... et cui plenum totius parochialis ecclesiae ac populi regi- 
men demandatum sit... ipsique iura omnia... concedimus, ete. ». 
Haec cum iam centum et viginti quinque ab annis ita constituta 
essent, anno 1907 parochus ecclesiae S. Marci ad Nebulam, Eugenius 
Barontini, ad S. Concilii Congregationem pro vindicandis quibusdam, 
prouti ipse aiebat, iuribus suis paroeciae 8. Petri oppidi Montiscatini 
illegitime attributis, actionem promovit. Haec scilicet petebat: 

1. Ut S. Congregatio Concilii decretum r. p. d. Francisci Vincenti, 
episcopi Pisciensis, irritum atque inane esse decerneret, saltem quatenus 
iura privilegiaque suae ecclesiae everteret. 

2. Ut sua ecclesia S. Marco Evangelistae dicata, suum antiquum 
nomen S. Petri reciperet. 

3. Ut bona omnia patrimonialia ad ecclesiam Montiscatini perti- 
nentia, relicta tantummodo convenienti congrua, ad suam ecclesiam 
(a Neure) una cum iure matricitatis et iurispatronatus reverterentur. 

Propositum igitur est apud S. Concilii Congregationem dubium: 
« An et quomodo petitiones parochi S. Marci seu S. Petri Plebis Nebulae 
« admittendae vel reiiciendae sint in casu? »; atque EE. PP. in plenariis 
comitiis diei 14 maii 1910 responderunt: « Negative ad primam partem ; 
« affirmative ad secundam: et amplius ». 

At vero pars succumbens, actor Eugenius Barontini, parochus 
S. Marci ad Nebulam, huiusmodi sententiae non acquievit; nonnullisque 
aliis historicis documentis requisitis, supplicavit Ssto, ut pontificiam 
Commissionem ei concederet, per quam causa apud supremum hoc Signa- 
turae Apostolicae Tribunal iterum agi posset. 

Quam cum obtinuisset, causa haec Piscien. Restitutionis in inte- 
grum et Iurium funditus pertractata est in Supremi Tribunalis plenaria 
sessione habita in aedibus Vaticanis die 1 curr. mens. martii 1913, rela- 
tore Emo P. D. Petro Card. Gasparri; propositisque dubiis partim ex 
officio, partim inter actorem et conventum concordatis, scilicet: 

1. An sit locus restitutioni in integrum in casu ? 

2. Quaenam utriusque actualis paroeciae, scilicet Ss. Petri et Marci 
Plebis ad Nebulam, vel S. Petri de Montecatino fuerit antiqua paroecia 
S. Petri a Neure, seu ad Nebulam, alias dicta de Montecatino, et alterius 


a 


a 


a 


matrix nativa ? 

3. An et quomodo Decretum episcopi Vincenti anni 1782 sustineatur 
im casu? 

4. Quomodo consulendum sit iuribus et necessitatibus paroeciae 
Ss. Petri et Marci in casu? 

responsum ab Emis Iudicibus fuit: 

Ad 1. Negative. 

Ad 2 et 3. Provisum in 1°. 

Ad 4. Scribatur Episcopo Piscien. ad mentem. 

Mens est, ut si penes Curiam episcopalem de insufficientia pro- 
ventuum paroeciae S. Marci ad Nebulam rite constiterit, agat episcopus 
prouti de iure de remediis opportunis providendis, sive sua usus ordi- 
naria iurisdictione, sive, si opus fuerit, facultatibus expetitis a compe- 
tenti sacra Congregatione. 

De expensis autem iudicialibus supremum idem Tribunal decrevit 
eas inter partes esse compensandas. 

Atque ita editum est, pronunciatum, decretum, declaratum ac defi- 
nitive iudicatum; mandatu:nque ut haec definitiva sententia publici iuris 
fieret atque ab omnibus ad quos spectet, exsecutioni mandaretur, non 
solum, etc., sed et omni, etc. 

Datum Romae ex aedibus S. Tribunalis die decima quarta mensis 
martii 1913. 

Nicolaus Marini, a Secretis. 
L. S. 


losephus adv. Fornari, S. 7. A. 


SECRETARIA STATUS 


EKPISTOLA. 


AD R. D. CANONICUM B. GAUDEAU, EPHEMERIDIS « LA FOI CATHOLIQUE » 
MODERATOREM, QUI BEATISSIMO PATRI INTEGRAM EIUSDEM EPHEMERIDIS 
COLLECTIONEM, DECEM CONTENTAM VOLUMINIBUS, TAMQUAM FILIALE 
DEVOTIONIS OBSEQUIUM REVERENTER EXHIBUIT. 


Monsieur le Chanoine, 
Le Saint-Pére le Pape Pie X m’a chargé de vous exprimer sa par- 
ticuliére satisfaction pour hommage des dix volumes qui forment la 
collection de votre trés méritant périodique « La Foi catholique ». 

Sa Sainteté s’est rendu compte que cet imposant travail renferme 
un fidéle commentaire des actes doctrinaux du Siége Apostolique pen- 
dant les six années écoulées depuis la création de votre Revue. Le 
Saint-Pére vous adresse de particuliéres félicitations pour votre ardeur 
a établir la vérité et 4 démasquer l’erreur sous toutes ses formes, pour 
votre glose lumineuse de la Lettre sur le « Sillon », pour votre persévé- 
rance 4 revendiquer les principes immuables du droit naturel, 4 base 
rationnelle et religieuse, principes trop effacés dans beaucoup d’esprits, 
nécessaires pourtant dans la lutte contre les désastreuses maximes du 
socialisme, du collectivisme et d’un syndacalisme négateur de la religion 
et destructeur des droits de l’individu, de la famille, de tout l’ordre de 
la justice et de la charité. 

Votre science perspicace montre avec raison l’origine de ces erreurs 
dans lagnosticisme d’une fausse philosophie qui nie la valeur de la 
raison humaine et lui dénie le pouvoir de connaitre un Dieu personnel 
et créateur. C’est en prouvant avee évidence qu’une philosophie anti- 
intellectuelle est irrémédiablement anticatholique, parce qu’elle sape par 
la base les fondements de la Foi, que vous démontrez victorieusement, 
pour qui cherche sincérement le vrai, la nécessité de s’attacher d’une 
maniére inébranlable 4 la philosophie traditionnelle et scolastique. 

En vous félicitant et en vous remerciant de la fermeté et de la 
clairvoyance avec lesquelles vous combattez pour la cause de la Foi 
catholique, le Saint-Pére demande au Seigneur de soutenir vos efforts 
et votre courage, afin que votre Revue non seulement se maintienne 
dans la fécondité des six premiéres années, mais qu’elle se développe 
encore et qu’elle se répande le plus possible a travers le monde, notam- 
ment dans le jeune clergé. 

lla été trés agréable 4 Sa Sainteté d’apprendre en méme temps 
les progres et les fruits de I’ « Union spirituelle sacerdotale pro Fide », 
dont les associés s’engagent spécialement 4 la conservation et a linté- 
grité de la Foi en eux-mémes et dans les autres, et Elle fait des veeux 
pour que cette Ligue recrute des adhérents de plus en plus nombreux. 

Au fondateur de la Revue Catholique et de PUnion pro Fide, aux 
collaborateurs de la Revue, aux membres de I’Union, le Saint-Pére 
accorde de cceur la bénédiction apostolique. 

Veuillez agréer, Monsieur le Chanoine, avec toute ma gratitude 
pour les volumes que vouz m’avez offerts, l’expression de mes félicita- 
tions et de mes sentiments bien dévoués en Notre Seigneur. 

Le 11 mars 1913. 


R. Carp. Merry DEL VAL. 

DIARIUM ROMANAE CURIAE 


SEGRETERIA DI STATO. 
NOMINE. 


Con Biglietto della Sezreteria di Stato il Santo Padre si é degnato di 
nominare : 


15 marzo 1913. — Il Sig. comm. maggiore Giovanni Battista Di Pietro, 
Comandante della guardia Palatina d' onore. 


Con Brevi apostolici il Santo Padre si é degnato di nominare: 


Prelati Domestici di S. 


12 marzo 1913. — Mons. Simone Valo, canonico dell’ archid. di Strigonia, 

— Mons. Alessandro Gaibl, canonico della stessa archidiocesi. 

14 marzo. — Mons. Giuseppe Kuchynka, decano della Collegiata di 
Vysehrad, nell’ archidiocesi di Praga. 


Con Biglietti della Segreteria di Stato, il Santo Padre si é degnato di 
nominare : 


Camerieri Segreti soprannumerari di S. S.: 


12 marzo 1913. — Mons. Emanuele Lanzerini, dell’archidiocesi di Bologna. 
17 marzo. — Mons. Giovanni Waechter, dell’archidiocesi di Friburgo (G.). 
-—— Mons. Francesco Massironi, dell’ archidiocesi di Milano. 

22 marzo. — Mons. Giorgio Hemmerich, della diocesi di Wiirzburg. 


Camerieri d'onore in abito paonazzo di S.S.: 
27 gennaio 1913. — Mons. Antonio Li Destri, della diocesi di Caltagirone. 
12 marzo. — Mons. Giovanni Wirtz, dell’ archidiocesi di Colonia. 
— Mons. Giulio Mueller, della diocesi di Miinster. 


Cappellani d’onore extra Urbem di S. S.: 


10 marzo 1913. — Mons. Luigi Palua, dell’ archidiocesi di Vienna. 
13 marzo. — Mons. Pio Fiore, dell’ archidiocesi di Gaeta. 

Cameriere Segreto di Spada e Cappa soprannumerario di S. S.: 


27 febbraio 1913. — Il Sig. conte Sisto Ruffo de Bonneval de la Fare, 
dell’ archidiocesi di Malines. 


Cameriere d'onore di Spada e Cappa soprannumerario di S. S.: 


24 marzo 1913. — 11 Sig. Lucio Suttor, dell’ archidiocesi di Parigi. 


ONORIFICENZE. 


Con Brevi apostolici il Santo Padre si é degnato di conterire le seguenti 
onorificenze: 


La Gran Croce dell’Ordine di S. Gregorio Magno, classe civile. 


13 marzo 1913. — Al Sig. don Francesco dei marchesi Serlupi, caval- 
lerizzo maggiore di S. S. 


Il Cavalierato dell’Ordine di S. Gregorio Magno, classe civile: 


12 marzo 1913. — Al Sig. Pietro Brac de la Perriére, dell’ archidiocesi 
di Lione. 
— Al Sig. Luigi Gindre, della stessa archidiocesi. 


Il Cavalierato dell’ Ordine di S. Silvestro Papa: 
18 febbraio 1913. — Al Sig. Giovanni Cassio, domiciliato a Roma. 


NECROLOGIO. 


22 marzo 1913. — L’ Emo signor cardinale Pietro Respighi, Vicario gene- 
rale di Sua Santita. 
23 marzo. — Mons. Giuseppe Pozuelo y Herrero, vescovo di Cordova. 

Opera et opuscula quae veneunt Romae apud Administra- 


tionem Commentarii Officialis “ Acta Apostolicae - 


Sedis ,,. (Tipografia Poliglotta Vaticana, Roma). 


S. R. ROTAE DECISIONES seu SENTENTIAE 


quae iuxta Legem Propriam et Constit. “ Sapienti consilio ,, 
Pii PP. X prodierunt anno 1909, cura eiusdem S. Tribunalis 
editae, cum praefatione a Rmo Lega Decano exarata de veterum deci- 
sionum natura et origine earumque collectionibus. - Votumen I. - In 8 
grande carta a mano, pagg. Liv-186. Pretium L. 6.— 


Formula jurisiurandi in Motu Proprio « Sacrorum Antistitum » a Summo Ponti- 
fice Pio X, et Professio orthodoxae Fidei iuxta formam a Summis Pon- 
tificibus Pio IV et Pio IX praescriptae. (Dieci copie Cent. 30. - Cinquanta 
copie L. 1,50 - Cento copie L. 2,80). — Extra Italiam Decem exemplaria L. 0,40. 
- Quinquaginta exemplaria L. 2— - Centum exempiaria L. 4.— 


Acta Pu X P. M., Vol. I. (1903-1904), pp. 464, in carta a mano L. 10.— 
— Vol. I (1905), pp. 276 L. 7.— 
— Vol. III (1906), pp. 334 L. 7.— 


Regulae servandae in iudiciis apud S. Romanae Rotae tribunal approbatae et 
confirmatae a Pio Papa X. - In 8’, pp. 74. — Pretium: Pro Italia L. 0,60. — 
Extra Italiam L. 0,75. 


De amotione administrativa ab officio et beneficio curate. — Decretum S. Con- 
gregationis Consistorialis (Ex Actis Apostolicae Sedis). - In 8°, pp. 16. — 
Pretium: Pro Italia L. 0,30 — Extra Italiam L. 0,40. 


Regulae servandae in iadiciis apud Supremum Signaturae Apostolicae tribunal. 
- In 8°. — Pretium: Pro Italia L. 0,60 — Extra Italiam L. 0,75. 


Acta et Decreta Concilii Plenarii Americae Latinae, in Urbe celebrati anno 
Domini mpccexerx-mpccce, 2 voll. in 8° L. 10.— 
Vou. I. Acta, pp. cxx-462. - II. Appendix, pp. 784. 
Appendix ad Concilium Plenarium Americae Latinae. In 8° pp. 784 L. 6.— 


De Romana Curia. Constitutio Apost. S. D. N. Pii Papae X, P. M. 1908, p. 72 
in 8 L. 0,50. 


De Romana Curia, in 8’, pp. 164 L. 1,50. 

I. Constitutio Apostolica Sapienti Consilio. - 11. Lex propria Sacrae Romanae Rotae et 
Signaturae Apostolicae. - Il. Ordo servandus in Sacris Congregationibus, Tribuna- 
libus et Officiis Romanae Curiae. - IV. Constitutio Apostolica Promulgandi. - Accedit: 
Index alphabeticus rerum notabilium. 


Dottrine (Le) Moderniste. Lettera Enciclica della Santita di N. S. Papa Pio X 
a tutti i Vescovi dell’orbe cattolico, in 8° pp. 58 L. 0,40. 


Doctrines (Les) Modernistes. Lettre Encyclique de N. St Pére Pie X a tous les 
Evéques des l’univers catholique. 1907, in 8°, pp. 66 L. 0,50. 


Pii PP. X. Motu proprio « Sacrorum Antistitum » quo quaedam statuuntur leges 
ad modernismi periculum propulsandum. - In 8°, pp. 28. — Pretium: 
Pro Italia L. 0,50 — Extra Italiam L. 0,60. 


| 


ANNUARIO PONTIFICIO per ranno 1915 - 


Edizione ufficiale. - Un vol. in 12° di pp. 760, adorno di un artistico ritratto 
di Sua Santité Pro PP. X, gloriosamente regnante. - Legato in tela inglese 
rossa e taglio rosso. — Prezzo: In Roma L. 5. — In Italia (franco di posta) 
L. 5,50. — In Europa e Stati compresi nell’Unione Postale L. 6,50. 


ANTIPHONALE Sacrosanctae Romanae Ecclesiae 


pro diurnis horis ss. D. N. Pu X, P. M. iussu resti- 
tutum et editum. - 1912. - In 8° su carta fina, pp. 1164 con inéisioni in nero 
e colori L. 8. - (Legato in pelle chagrin e taglio rosso L. 12, — Legato 
in mezza pelle e tela L, 10,50). 


GRADUALE Sacrosanctae Romanae Ecclesiae De 


Tempore et De Sanctis,SS. D. N. Pu X, P. M. iussu 
restitutum et editum. Cui addita sunt Festa Novissima, 1908. - 
In-8, pp. 940 con incisioni in nero e colori, In brochure L. 6. - Legato in 
pelle nera, taglio rosso L. 10. 


— Excerpta e Graduali Romano in duobus tomis diviso, L. 0,80. (Sono 
vari fogli di stampa che rendono possibile la divisione del Liber Gradualis 
in 2 volumi). 


CULLECTANEA 8S. CONGREGATIONIS DE PROPAGANDA FIDE seu Decreta, 
Instructiones, Reseripta pro Apostolicis Missionibus. - 2 vol. in 4° L. 20.— 
(Vou. I [pp. viti-732], ann. 1622-1866, nn. 1-1299. - Vox. II [pp. 573], ann. 1867-1906, 
nn. 1300-2317). 


DECRETA AUTHENTICA CONGREGATIONIS SACRORUM RITUUM, ex Actis 
eiusdem collecta eiusque auctoritate promulgata. - Sex VoL. in 8° grande 
charta manufacta. - Pretium L. 46.— 

Vol. I (pp. xx1v-486). Ab anno 1588 num. | usque ad annum 1705 num. 2162, 

» IE (pp. x1-484). Ab anno 1706 num. 2163 usque ad annum 1870 num. 3232, 

» IMM (pp. vi-383). Ab anno 1871 num. 3233 usque ad annum 1899 num. 4051. 

» IV (pp. 1v-442). Commentaria ad instructionem Clementis XI, pro Expositione SS. Sa- 
cramenti in forma XL Horarum et suffragia atque adnotationes super Decretis 
Sacrae Rituum Congregationis. 

» V_ (pp. 1v-523). Index generalis rerum occurrentium in Decretis Sacrae Rituum 
Congregationis per tria priora authenticae Collectionis volumina digestis, 
cum enunciatione suffragiorum atque adnotationum quae in quarto volumine 
exhibentur. 

» VI. Appendix I (pp. x1-177). Ab anno 1900 num. 4052 ad annum 1911 num. 4284 
cum suo Indice Generali (Sextum Volumen venditur etiam seorsim I. 6). 


Storia della Marina Pontificia. GuGLietMorm (P. ALBerTo, Ord. PP. PP.)., 
10 voll. in 4° L. 70.— 
Vol. I. Medio Evo (728-1299), pp. vill-465. - II. Medio Evo (1300-1499), pp. 517. - 
III. Guerra dei Pirati (1500-1537), pp. 427. - IV. Guerra dei Pirati (1537-1565), pp. 428. - 
V. Fortificazioni nella Spiaggia Romana (1560-1570), pp. vu-507. - VI. Marcantonio 
Colonna alla Battaglia di Lepanto (1570-1573), pp. 422. - VII. La Squadra permanente 
(1573-1644), pp. 439. - VIII. La Squadra ausiliaria (1644-1699), pp. 499). - IX. Gli ultimi 
fatti da Corfi all Egitto (1700-1807), pp. vit-466. - X. Atlante delle cento tavole (1458-1570), 
pp. vil-425. 


Venit Romae apud Administrationem Commentarii Officialis “ Aeta Apo- 
stolicae Sedis ,, (Tipografia Poliglotta Vaticana, Roma). 


